Creații literare - DOREL SÎRBU

DOREL SÎRBU

S-a născut la 07.11.1968 în Giurgiu şi a făcut studiile gimnaziale şi liceale în oraşul natal. Este absolvent al UEB, Facultatea de Drept, profil ştiinţe juridice, specialitatea Drept şi licenţiat al Academiei de poliţie „Al. Ioan Cuza” Bucureşti în 1999. De asemenea, a făcut cursuri cu specific militar, printre care un curs de perfecţionare pentru personalul cu funcţii de conducere în cadrul Şcolii de Aplicaţie românofranceză „Mihai Viteazul”.

A fost cadru militar în Jandarmeria Română în perioada 1991-2006. Din 2006 este ofiţer în retragere ca urmare a unui accident într-o misiune în timpul inundaţiilor din august 2005. „Pentru mine, a scrie înseamnă a comunica. Încerc să transmit sentimente, trăiri, imagini, o parte din mine. Încerc să scriu simplu, nu simplist pentru a putea fi inţeles. Daca mesajul ajunge la cititor înseamnă că mi-am atins scopul. Îmi place să-mi tehnoredactez şi să-mi finisez singur cărţile, inclusiv

copertele”, afirmă Dorel Sîrbu.

Volume publicate: volumul de poezie „Rondeluri şi alte poezii”, 2015; Volumul de catrene satirice şi epigrame „Înţepături amestecate”, 2017; Volumul de poezie „Rondeluri 100+1”, 2017. A participat cu material şi la mai multe antologii literare.

Premii: Premiul I la concursul internaţional „Contraste Culturale”, secţiunea epigrame, 2016; Premiul II la concursul internaţional „Memoria Slovelor”, secţiunea epigrame, 2017.

RONDEL DE TOAMNĂ 2

Sufletul e-acoperit de nuanţe de toamnă,

Inima-mi foşneşte printre frunze ruginii,

Speranţa-mi şopteşte timid c-o să vii

Şi-ncrezător te aştept iubita mea doamnă.

Natura întreagă la visare mă-ndeamnă,

Amintiri melancolice năvălesc târzii,

Sufletul e-acoperit de nuanţe de toamnă,

Inima-mi şopteşte printre frunze ruginii.

Ploaia măruntă, rece, parcă mă condamnă

Să fiu mânat în viaţă de prea multe iluzii,

Să-ncerc să las în urmă ce simt în poezii,

Iar la final toamna ce-i bun sau rău să cearnă.

Sufletul e-acoperit de nunaţe de toamnă.

28.08.2016

RONDEL NOSTALGIC

Priveam la cer şi te-am văzut pe-un nor,

Misterul nu vreau să mi-l explic,

Am început încet să mă ridic

Să mă apropii de tine în zbor.

Şi florile-ţi zâmbeau de pe răzor

Grădina întreagă, chiar şi un pitic,

Priveam la cer şi te-am văzut pe-un nor

Misterul nu vreau să mi-l explic.

Eu sufletul l-am pus pe jos ca un covor,

Tu-l calci sfios şi lin cu pasul mic,

Cuvintele n-au sens, nu pot să spun nimic,

Îmi amintesc ce-a fost şi mi se face dor.

Priveam la cer şi te-am văzut pe-un nor.

17.07.2015

RONDELUL ACTORULUI

Pe scena vieţii toţi suntem actori,

Jucăm un rol, mereu improvizăm,

Să fim fericiţi tot timpul încercăm,

Uităm adesea că suntem trecători.

Inocenţi plutim cu capetele-n nori,

Îndrăznim să credem ceea ce visăm,

Pe scena vieţii toţi suntem actori,

Jucăm un rol, mereu improvizăm.

Deschidem ochii nevinovaţi în zori,

Printre dorinţe, speranţe, tot umblăm

Dezamăgiri, necazuri, zilnic înfruntăm,

Adevăraţi artişti sau simpli amatori.

Pe scena vieţii toţi suntem actori…

28.01.2017

RONDELUL DUNĂRII

Privesc Dunărea curgând

Şi admir mândre vapoare

Cum apar din depărtare

Prin faţă-mi zvelte defilând.

Suspinând din când în când

Văd amintiri atât de clare,

Privesc Dunărea curgând

Şi admir mândre vapoare.

Pe unde liniştite navigând

Navele aduc ilicit din zare

Mereu poveşti uluitoare

Iar eu vrăjit stau ascultând

Privesc Dunărea curgând.

30.10.2015

RONDELUL GIURGIULUI

Giurgiu, oraşul de hotar

Cu o istorie seculară,

Când mai dulce, când amară,

Oraş creştin, oraş barbar.

Clădit din sare şi mortar

Ai renăscut a câta oară?

Giurgiu, oraşul de hotar

Cu o istorie seculară.

La Dunăre ai fost un far

Ce ai ghidat, iarnă sau vară,

De dimineaţă până seară

Vieţi, destine, cu mult har.

Giurgiu, oraşul de hotar…

16.07.2016

Contents